Inskrywings vir Helgaard Steyn-prys ingewag | Netwerk24
Deur Elretha Britz 26 Mei 2020 12:28
Willem Anker het in 2016 die Helgaard Steyn-prys vir sy roman, 'Buys' ontvang. Foto: Netwerk24
Dié geldprys, een van die grootstes in Suid-Afrika, word in 'n vierjaarsiklus toegeken vir skilderkuns, musiek, beeldhoukuns en die skryfkuns.
In die geval van die skryfkuns moet uitgewers, en nie die skrywer nie, "woordkunspublikasies" vir beoordeling voorlê.
Volgens die Helgaard Steyn-trustakte kan mense van enige geslag of ras vir die prys in aanmerking kom, mits hy of sy in Suid-Afrika gebore is of minstens twee derdes van sy of haar lewe in Suid-Afrika gewoon het.
Drie beoordelaars vorm die paneel, waarvan een van die Universiteit van die Vrystaat en een van die Noordwes-Universiteit moet wees. Vanjaar is dit prof. Bernard Odendaal (NWU) en prof. Henning Pieterse (UV) wat dan die taak het om die derde beoordelaar aan te wys.
Die Helgaard Steyn-trust spruit uit die boe­del van dr. Jan Steyn wat 'n volksraadslid vir Potchefstroom en direk­teur van maat­skap­pye in die Rembrandt-groep was, wat die trust na sy pa vernoem het. Helgaard Steyn was 'n lid van die provinsiale raad van Bloemfontein en 'n jonger broer van pres. M.T. Steyn van die destydse Oranje-Vrystaat.
Van die vorige skryfkunswenners is Willem Anker vir Buys (2016), PG du Plessis vir Fees van die ongenooides (2012), Marlene van Niekerk (Agaat, 2008) en Hermann Giliomee (Die Afrikaners, 2008).
Karel Schoeman was in 1988 die eerste ontvanger van die prys vir 'n Ander land. Daarna het John Miles, Breyten Breytenbach, John Kannemeyer en Dan Sleigh gevolg.
Inskrywings moet voor 30 Mei per e-pos gestuur word aan Vincent Eastes (vincent.eastes@nwu.ac.za), wat vanjaar as koördineerder van die toekenningsproses optree.